Ғәҙәттә, уңыш йыйыу осорон яуаплы мәлгә тиңләйбеҙ. Әлбиттә, был хәҡиҡәт менән бәхәсләшеү урынһыҙ, әммә тормошобоҙҙа киләсәктә ҡайһы ауылдарға юлдар һалынырын, мәктәп һәм балалар баҡсаһы төҙөләсәген, газ үткәреләсәген хәл итеүгә тос өлөш индергән ҡайһы бер сәйәси ваҡиғаларҙың мөһимлеге тураһында ла оноторға ярамай. Уларҙың береһе – Бөтә Рәсәй халыҡ иҫәбен алыу. Бер ҡарауға ябай ғына сара кеүек, әммә илебеҙҙең алдағы тиҫтә йылдағы үҫешенә нәҡ ошо кампанияла тупланған һандар нигеҙ булып һалынасаҡ.